Museum kan weer vlerke aan vlieg-drome gee | News24
Museum kan weer vlerke aan vlieg-drome gee
Majj. Werner Vermaak en Beau Skarda in 2014 toe Vermaak die leisels as Silwer Valke-leier by Skarda oorgeneem het. Vermaak se vliegdrome het in die SA Lugmagmuseum in die Baai vlerke gekry toe hy ’n kind was. Foto: Marc Milne
DIE deure van die Lugmagmuseum in die Baai is weer oop nadat dit in April weens administratiewe sloerdery oor die toekenning van werksdae vir reserwemaglede moes sluit.
Volgens kapt. Mark Kelbrick, woordvoerder van die lugmag in die Oos-Kaap en kurator van die museum in Southdene, is alle administratiewe struikelblokke nou uit die weg geruim. Die museum het opwindende planne om ’n besoek aan hierdie kultuurskat selfs meer opwindend te maak.
As daar nou een Baaienaar is wie se hart van pure vreugde klop noudat die SA Lugmagmuseum weer oop is, is dit maj. Werner Vermaak, leier van die Lugmag se Silwer Valke-kunsvliegspan.
Dit is naamlik die plek waar Vermaak se drome om te kan vlieg letterlik vlerke gekry het, want in dié museum het hy as kind talle droomverlore ure deurgebring.
“Die waarde van hierdie museums mag nooit onderskat word nie. Om te weet waarheen mens op pad is, moet mens altyd weet waar jy vandaan kom,” het Vermaak gesê.
“Ek kon my ure lank verkyk aan al die uitstallings en het weer en weer teruggekeer om meer oor die lugmag en lugvaart te wete te kom.”
Vermaak se onblusbare passie om deel van die Silwer Valke te word, is in die vroeë 1990’s by ’n lugskou in Port Elizabeth gebore.
“Ek wou nog altyd vlieg, maar daardie dag, toe ek die Silwer Valke in aksie sien en party van die vlieëniers ontmoet het, het ek gewéét dat ek ’n straler wou vlieg en deel van hierdie ongelooflike span wou word.”
Vermaak het op 21 by die Suid-Afrikaanse Lugmag aangesluit en in Februarie 2012 uiteindelik sy kinderdroom verwesenlik toe hy tot die Silwer Valke verkies is.
Volgens hom het die kennis wat hy by die Lugmagmuseum opgedoen het handig te pas gekom gedurende sy onderhoude om by die lugmag aan te kan sluit.
Vermaak het in 1997 aan die Hoërskool Framesby gematrikuleer en later ’n BComm-graad in rekenaartegnologie aan die destydse Universiteit van Port Elizabeth verwerf.
Die lugmagmuseum is geleë op die terrein van die eertydse 42 Vlieg­skool wat van 1939 tot 1945, gedurende die Tweede Wêreldoorlog, hier was. Om hulde hieraan te bring sal Kelbrick en Don Bell, argitektuurtegnoloog van Gate 7 in Port Elizabeth, ’n reuse-skaalmodel bou om te wys hoe die perseel destyds gelyk het. “Foto’s van daardie jare sal ook permanent uitgestal word,” het Kelbrick gesê.
Hoewel die museum daarop gemik is om die nalatenskap van vervloë dae te bewaar, moet die meer onlangse geskiedenis ook soms in uitstallings bygewerk word.
“Ons hoop om binnekort met die aanbou van ’n nuwe vleuel vir hierdie doel te begin.”
Die boumateriaal hiervoor sal sowat R80 000 kos. Kelbrick het ’n beroep gedoen op mense wat wil bydra om die museum te nader.
* Die museum is van Dinsdae tot Donderdae van 8:00 tot 15:00 oop en op Saterdae en Sondae van 10:00 tot 16:00.
Bel Kelbrick by 082 413 7577 vir meer inligting